B. Bugár, podpredseda NR SR: (2004-05-26):
Pán guvernér, chcete zaujať stanovisko k rozprave? Nech sa páči, máte slovo. M. Jusko, guvernér Národnej banky Slovenska: Ďakujem pekne. Aj pánu poslancovi za otázky. Pokúsim sa veľmi stručne zodpovedať. Strata za rok 2003 a rok 2002 bude vykrytá z budúcich ziskov a z iných zdrojov Národnej banky. Otázne je,  kedy nastanú, kedy prídu tie zisky? Túto otázku konzultujeme aj na medzinárodnej úrovni, keďže aj v ďalších asociovaných krajinách centrálne banky, nám je blízka Česká národná banka, utrpeli v minulosti veľké straty z titulu kurzového vývoja. Dnes je prevládajúci názor, že zisky by mali prísť po našom vstupe do eurozóny. Z hľadiska dávnejšej minulosti utrpela v sedemdesiatych rokoch obrovské kurzové strany napríklad Bundesbanka, čo súviselo s priaznivým hospodárskym vývojom Nemecka a s prudkým zhodnotením nemeckej marky voči americkému doláru. K druhej otázke. Aké opatrenia sa prijali a prijmú na odstránenie kurzových strát? Sú teoreticky možné rozličné opatrenia. Jednou z nich by bolo zníženie alebo likvidácia takzvanej otvorenej devízovej pozície, ktorá dosahuje v našom prípade obrovské výšky. Samozrejme, je to len teoretická možnosť, pretože zníženie alebo likvidácia otvorenej devízovej pozície v našom prípade by značila predať obrovské množstvo devízových prostriedkov na domácom trhu, čo by značilo neúmerné, skutočne neúmerné posilnenie koruny so všetkými dopadmi na národohospodársky vývoj, hlavne na objem dovozov a deficit bežného účtu platobnej bilancie s následnými dopadmi na vývoj reálnej ekonomiky, mieru rastu nezamestnanosti a tak ďalej. Je teda možné prijímať reálne isté, nazvem to kozmetické úpravy a vyhodnocovať predpokladaný vývoj jednotlivých rezervných mien, t. j. eura, dolára, prijímať isté čiastkové opatrenia, ktoré dokážu zmierniť hospodársku stratu, nazvem to len kozmeticky. Investičná stratégia Národnej banky Slovenska je pravidelne prehodnocovaná v jednoročných intervaloch. Je konzultovaná aj v rámci Európskeho systému centrálnych bánk a myslím si, že v tejto oblasti spĺňame štandardné požiadavky, ktoré sú kladené na riadenie rizika, v tomto zmysle kurzového rizika. V rámci týchto kozmetických úprav boli v minulosti prijaté opatrenia o štruktúre menových rezerv, kde bol stanovený podiel svetových mien vo väzbe na kôš, na základe ktorého sa riadil vývoj kurzu v minulosti. Po tom, keď sa referenčnou menou stalo euro, kôš mien bol zrušený a zase bola upravená štruktúra devízových rezerv s limitovaním podielu amerického dolára. Poslednýkrát takéto prehodnocovanie bolo urobené v rámci banky rozhodnutím bankovej rady v tomto roku, kde sa limitoval objem amerického dolára v rezervách Národnej banky a podiel iných,  nazvem to blízkych, mien k euru, a stanovili sa investičné nástroje, ktoré môžeme používať na investovanie v našich devízových aktívach. Samozrejme, nerobí nám žiaden problém poskytnúť informácie o menovej štruktúre našich rezerv k termínom, ktoré požiadal pán poslanec Šulaj. Čo sa týka poslednej otázky, aká je miera rizika? Zo záporného imania na výkon menovej devízovej kurzovej politiky, ja si dovolím tvrdiť, žiadne riziko nehrozí. Spomenul som, že aj v minulosti banky, ktoré mali vysokú medzinárodnú reputáciu typu Bundesbanky, mali záporné imanie z titulu kurzového vývoja. Tá odpoveď je podopretá tým alebo to konštatovanie je podopreté tým, že centrálna banka ktorejkoľvek krajiny má právo emitovať peniaze. Má právo vytvárať peniaze, tým pádom jej kreditné riziko je, dá sa poveda, nulové na rozdiel od typických podnikateľských subjektov, či už sú to finančné inštitúcie, alebo iné inštitúcie. Z tohto pohľadu necítime ani my, ani naši kolegovia z iných krajín, ktorí sú v podobnej situácii, žiadne obmedzenia z hľadiska investovania našich prostriedkov, aby sme nemali dôveru partnerov a necítime žiadne obmedzenia ani žiadne riziká z hľadiska realizácie menovej politiky v jej štruktúre. Môžeme vravieť o kurzovej politike, úrokovej politike, prípadne iných politikách centrálnej banky. Ešte raz opakujem, nemáme problém predložiť žiadnu správu o štruktúre devízových rezerv centrálnej banky k termínom, ktoré sú požadované. Ďakujem pekne.